SDC แรง 2 วันติด! พุ่งต่อ19% คาดเก็งฯกำไรแผนธุรกิจเด่น-ลุ้นปีนี้พลิกมีกำไร
SDC แรง 2 วันติด! พุ่งต่อ19% คาดเก็งฯกำไรแผนธุรกิจเด่น-ลุ้นปีนี้พลิกมีกำไร โดย ณ เวลา 11.46 น. อยู่ที่ระดับ 0.44 บาท บวก 0.07 บาท หรือ 18.92% ด้วยมูลค่าซื้อขาย 11.45 ล้านบาท 
26 ต.ค. 2561

ผู้สื่อข่าวรายงานว่า บริษัท สามารถ ดิจิตอล จำกัด (มหาชน) หรือ SDC ณ เวลา 11.46 น. อยู่ที่ระดับ 0.44 บาท บวก 0.07 บาท หรือ 18.92% ด้วยมูลค่าซื้อขาย 11.45 ล้านบาท ราคาหุ้นพุ่งแรง 2 วันติดและสวนภาวะตลาดหุ้น ณ เวลา 11.49 น. อยู่ที่ระดับ 1,635.91 จุด ลบ 8.42 จุด หรือ 0.51% ด้วยมูลค่าซื้อขาย 19,192.63 ล้านบาท

อนึ่งวานนี้(25ต.ค.)นายวัฒน์ชัย วิไลลักษณ์ กรรมการผู้จัดการ บมจ.สามารถคอร์ปอเรชั่น (SAMART) และในฐานะประธานกรรมการบริหารของบมจ.สามารถ ดิจิตอล (SDC) เปิดเผยว่า บริษัทฯคาดจะสามารถพลิกกลับมามีกำไรสุทธิในปีนี้ แม้ว่าในช่วงครึ่งปีแรกจะยังมีผลขาดทุนสุทธิอยู่ที่ 169.27 ล้านบาท ซึ่งมีทิศทางที่ดีขึ้นจากทั้งปีก่อนที่ขาดทุนสุทธิ 947.96 ล้านบาท เนื่องจากบริษัทฯสามารถบริหารจัดการต้นทุนขาย และค่าใช้จ่ายในการขายและบริหารได้ดีขึ้น จากที่ผ่านมาบริษัทฯ ได้รับผลกระทบจากธุรกิจดิจิทัล และการขาดทุนอัตราแลกเปลี่ยนสำหรับเงินกู้ในสกุลเงินดอลลาร์จากธุรกิจ Utilities and Transportation
ทั้งนี้บริษัทฯ คาดว่าผลการดำเนินงานในช่วงครึ่งปีหลังนี้น่าจะดีกว่าครึ่งปีแรก จากครึ่งปีแรกบริษัทฯมีรายได้อยู่ที่ 5,443.91 ล้านบาท จากธุรกิจดิจิทัล ของ SDC ปรับตัวดีขึ้น หลังจากที่ได้มีการปรับเปลี่ยนโครงสร้างทางธุรกิจ เพื่อสร้างความมั่นคงและยั่งยืนให้สายธุรกิจดิจิทัลในระยะยาว อีกทั้งธุรกิจไอซีที ของบมจ.สามารถเทลคอม (SAMTEL) ก็คาดว่าผลการดำเนินงานในไตรมาส 3/61 มีแนวโน้มเติบโตดีกว่าไตรมาส 2/61 ที่มีรายได้อยู่ที่ 2,092 ล้านบาท ซึ่งเป็นไปตามการรับรู้รายได้ในโครงการต่างๆมากขึ้น โดยปัจจุบัน SAMTEL มีงานในมือ (Backlog) ประมาณ 8,000-9000 ล้านบาท